Hefur aldrei á ferlinum byrjað svona illa Pep Guardiola hughreystir Angelino og Raheem Sterling eftir tapið gegn Manchester United á laugardaginn . AFP Pep Guardiola knattspyrnustjóri Manchester City hefur aldrei á ferli sínum byrjað jafn illa á keppnistímabili og raunin er nú orðin hjá honum með enska meistaraliðið . City er „ aðeins “ með 32 stig eftir sextán leiki í ensku úrvalsdeildinni . Guardiola hefur frá 2008 stýrt liðum Barcelona , Bayern München og Manchester City og fram að þessu var hans versta byrjun hjá City haustið 2016 þegar liðið var með 33 stig að sextán umferðum loknum . City var hins vegar komið með 46 stig á sama tíma ári síðar . Takist Guardiola að snúa blaðinu við og standa uppi sem meistari með City í vor verður það í fyrsta skipti í sögu ensku knattspyrnunnar sem lið vinnur titilinn eftir að hafa verið fjórtán stigum á eftir toppliðinu . Ummæli Spánverjans eftir tapið gegn Manchester United á heimavelli á laugardaginn hafa vakið nokkra athygli . Þar sagði hann m.a. að kannski yrði hans lið að sætta sig við þann veruleika að vera ekki samkeppnisfært gagnvart bestu liðum Evrópu - kannski sé raunin sú að City geti ekki veitt Liverpool , Manchester United , Barcelona , Real Madrid og Juventus keppni um þessar mundir .